d)

IFE08:n valmistelujen tässä vaiheessa väliaikainen tekninen sihteeristö on määrittänyt seuraavat alat, joilla allekirjoittajavaltioiden tuki olisi erityisen tärkeää: i) Kuljetus: IFE08 edellyttää 20–30 tonnin painoisen laitteiston kuljetusta Wienistä Kazakstanissa sijaitsevaan saapumispaikkaan. Lisäksi 80 henkilön (40 tarkastajan ja 40 muun henkilön, kuten harjoituksen johdon, valvontaryhmän, tarkkailijoiden ja arvioijien) on matkustettava paikalle. IFE08:n todennäköisessä talousarviossa, joka allekirjoittajavaltioiden on hyväksyttävä, on varauduttu saamaan aikaan säästöjä käyttämällä laitteiston siirtämiseen maakuljetuksia. Väliaikaisen teknisen sihteeristön arvion mukaan tämä kuitenkin haittaa huomattavasti etenkin kuljetusten kestoa ja vähentää niiden luotettavuutta sekä OSI-laitteiston turvallisuutta. OSI:n neuvoa-antava asiantuntijatyöryhmä, joka avustaa väliaikaista teknistä sihteeristöä IFE08:n valmistelussa, hyväksyi tämän arvion kokouksessaan 5 ja 6 päivänä joulukuuta 2006. Väliaikainen tekninen sihteeristö yrittääkin saada tukea laitteiston ja henkilöstön kuljettamiseen Kazakstaniin ja sieltä pois ilmateitse. IFE08:n logististen ja sen toimintaan liittyvien vaatimusten sekä vastaanottavan maan kanssa sovittujen oikeudellisten järjestelyjen vuoksi ilmakuljetukset on ehkä järjestettävä EU:n ulkopuolelle sijoittautuneiden yritysten avulla. ii) Operatiivisten tukileirien perustaminen: Väliaikaisen teknisen sihteeristön on IFE08:n aikana perustettava kaksi operaatiotukikohtaa harjoitustarkastusalueelle entisen Neuvostoliiton ydinkoealueelle Semipalatinskissa. Toinen tukikohta on tarkastusryhmää varten ja toinen IFE08:n arvioijia ja tarkkailijoita varten. Tukikohdat, joissa olisi välttämätön infrastruktuuri, kuten toimistoja ja viestintävälineitä, toimisivat IFE08:n päämajoina sekä hoitaisivat operaation ohjaamisen ja valvonnan keskeistä tehtävää tarkastusalueella. Väliaikainen tekninen sihteeristö pystyy löytämään varat ensimmäisen tukileirin hankkimiseksi tarkastusryhmälle. Toisen leirin hankkimiseen ei varsinainen talousarvio kuitenkaan anna mahdollisuutta. Toisen tukikohdan hankkiminen ja käyttöönotto edellyttääkin varoja, joihin IFE08:n talousarvio ei riitä. Etäällä toimivan infrastruktuurin käyttäminen johtaa kuljetuksista aiheutuvaan ajanhukkaan sekä siihen liittyviin lisäkustannuksiin ja rajoituksiin tuntimäärissä, jotka voisi käyttää hyödyllisesti harjoitustarkoituksiin. iii) IFE08:n arviointiseminaari Tarkoitus: IFE08:n arvioinnin ja tulosten tarkastelun tehostaminen joulukuussa 2008. Tämä tarjoaisi asiantuntijoille tilaisuuden tarkastella harjoituksen välittömiä tuloksia ja keskustella niistä, ja näin avustaa väliaikaista teknistä sihteeristöä luonnostelemaan alustavaa raporttia vuonna 2009 järjestettävälle työryhmä B:n ensimmäiselle kokoukselle sekä kartoittaa painopisteitä väliaikaisen teknisen sihteeristön jatkotoimia varten. Lisäksi asiantuntijat tulevat todennäköisesti saamaan arvokasta tietoa raakamateriaalista seminaarin aikana, ja kenttäharjoitusten seuraavaa jaksoa varten odotetaan alustavia ohjeita. Seminaarissa käsitellään seuraavia kysymyksiä: — logistiikka, mukaan lukien operaatiotukikohdan perustaminen ja toiminta, — ryhmän johtaminen, — kysymykset, jotka liittyvät suhteisiin tarkastuksen kohteena olevan sopimusvaltion (ISP) kanssa, mukaan lukien erityisesti luotettavuus ja säädelty kohteeseen pääsy, — näköhavaintojen tekeminen, myös ylilentojen aikana, — seismiset kysymykset, — geofysikaaliset menetelmät, — terveys ja turvallisuus, — viestintä, — navigointi. Lisäksi itse harjoitusta olisi arvioitava yhteistyössä toimeenpanevan sihteerin toimiston/arviointi kanssa.